정조 3년
己亥四月初九日巳時。上御熙政堂。召對入侍時。經筵官宋德相。參贊官徐有防。侍讀官柳孟養。檢討官趙鼎鎭。假注書徐鼎修。記事官徐龍輔鄭東浚。以次進伏訖。孟養進講近思錄。自人多思慮。止行將去便有進。上讀自人多思慮。止行將去便有進。孟養曰。舜之誅四凶。四凶罪應竄殛。舜誅之而無所與焉。上文以君道。止於仁爲言。而繼之以誅四凶。四凶之誅。爲無違於止仁之道。此物各付物之義也。今殿下爲堯舜之大德。又當誅四凶之時。以區區私意。不能致辟於必當誅之凶逆。此莫非殿下學問。未及於止仁之工。以私害仁。使君綱不立。亂逆無懲。舜之四凶。不過方命孔壬。猶不容於聖人之誅。則況今三司合啓中。鄭妻龜柱之元惡大懟。視四凶其罪奚啻百倍。而牢拂輿憤。不忍斷之以法。此豈物各付物之義乎。自置無愧於大舜之誅凶而無與。是臣所望也。鼎鎭曰。出門如見大賓。使民如承大祭。卽是敬字上工夫。而居敬之法。在於合時間斷。故立如齊。立時之敬也。坐如尸。坐時之敬也。以至於出門使民之際。無時不敬。無處不敬。無一息之間斷然後。私意無所容。而心之德全矣。若其勿間斷之法。亦惟在於愼獨二字。聖學方臻於日躋之域。非有一時間斷之慮。而第於深宮燕閒之中。幽獨得肆之地。或有一毫私意之闖發者。則便不是居敬。伏望益加勉焉。上曰。所陳。俱好矣。經筵官參贊官。俱陳文義。可也。德相曰。以此章文義言之。人多思慮。則其心必未免躁擾不能寧靜。事必不得其當矣。要得先定其心然後。凡於應事接物之際。可以止於至善之地矣。心有所定。則比如明鏡在此。姸媸莫逃。鏡未嘗求明。而物自來明。故舜之誅四凶也。四凶自來干誅。舜何與焉。止於仁之義。槪擧一段。而形言其止於事之意也。舜之誅四凶。若與止於仁之仁相反。而以錯諸枉。而使枉看直而義求云。則誅四凶而爲惡者懲改。則是乃仁也。葉註此段。以止字爲事物當然之則云者。似失文義。止於事之事字。當以當然之則看之矣。有防曰。上下番儒臣及經筵官。旣皆敷陳。臣則別無可達之辭矣。上曰。止於事之止字。蓋以工夫言之。而葉註以爲事物當然之則云者。果爲未暢矣。德相曰。不能動人。卽是誠不至云者。儘是日用事爲之間。着切緊要語也。人君之修己治人。政令施措之間。苟或有一毫不誠底意。則身安得修也。國安得治也。天下又安得平也。上曰。從古以來。豈有誠不至而能動人者乎。以大禹之下車泣辜觀之。豈自傷其治化未究。使民陷於罪戾。而哀痛惻怛。可見其一夫不獲是予辜之意也。至如宋時王安石之變亂舊章也。一邊諸賢。莫不毁之斥之。不遺餘力。而惟明道先生以爲。吾黨激成之云者。蓋亦出於至誠自反之意。而大抵聖賢之於應事接物。莫不以至誠做去者。此尤後學之所當服膺處也。德相曰。聖敎誠然矣。大禹之下車泣辜。明道之吾黨激成云者。莫非出於至誠之意也。夫如是則豈患不動得人乎。靜後見萬物有春意者。蓋萬物本自有春意。而人心躁擾不寧。故不得見焉。必也靜而後。方始見得云者。乃歸重於靜之意也。出門如見大賓。使民如承大祭云者。孔子答仲弓之言。蓋出門易放。侵民易忽。而如見賓如承祭。則其敬謹可知。而其守之之法。則愼獨爲本。愼獨之工。如或間斷。則動容周旋。安得自然中禮乎。聖人修己以敬者。此篇中第一文義也。學者工夫之最先下手處無過於修己。而修己之工。不出乎敬字矣。篤恭卽篤厚於恭敬之意也。篤敬而天下平。上下一於敬。則天地位萬物育。四靈畢至矣。聖人之極功。治平之能事。於斯畢矣。獜鳳在郊。龜龍在沼云者。非謂其必至也。蓋言篤恭而致位育之功。則氣無不和。四靈有必至之理矣。體信卽致中之聰明睿智。皆由是出者。蓋主敬之工旣至。而此心不昏昧。則明睿自生矣。人君一心萬化之本。修己篤恭。以至於政治淸明。風化廣被。百體安天下平。則一動靜一語默。罔不循乎天則。而可以事天饗帝矣。葉註云天以理言。而恐兼指上天。非專指理也。三晝經筵。乃人君學問之工。而講論之規。必先於字句之間。逐條解釋。使本文之義。瞭然明暢然後。乃以餘意。反復陳勉。誠爲講學之道。而講學之道。必須體之於心。行之於己。務盡其體驗之工然後。庶免爲句讀之學。而有篤行之實矣。伏未知聖上於學問之工。果有體驗之實乎。上曰。體之於身心。驗之於事爲。固非易事。然學問而無體驗之實。則其可謂學問乎。予於學問上。其所自勉之心。非不爲切。而近年以來。舊學便成荒蕪。間多有不能專一之時。是可悶矣。蓋存養省察。非有別件物事。而只是日用當行之則矣。故上古初無學問。而叔季以來。世道漸以降殺。人心漸至澆漓。遂以學問爲別件事。而作立名目。蓋人生而靜。始見於樂記。此說性命之權輿也。惟斆學半。始言於說命。此論學問之祖宗也。然此皆出於不得已之意也。後之以學爲名者。分門別派。各爲名稱。自經學史學之稱。已非學問之正。而甚至名物度數。鄙瑣不經之事。種種此等名目。苟或有一藝之通解者。則輒以學稱焉。此尤可見世衰道降之致也。德相曰。後世有學聖人之道者。謂之學問。而至如名物度數。皆以學稱焉者。尤甚無義矣。蓋敬工夫。以愼獨爲本者。以幽獨之中。或生放肆。隱微之際。易致怠忽。故學者於此。不可不益加工夫矣。竊覵聖學高明。凡於此等工夫。豈或少忽。而昔張九成。言於宋高宗曰。陛下接待臣僚之時。則撿攝威儀。莊敬肅穆。而未知深宮燕閒之中。亦如進接臣等之時乎。高宗未能卽答。九成曰。陛下若有所商量者然。此非誠實待臣下之道云云。臣於今日。亦以此仰質於聖明。伏望於此。益加勉旃焉。上曰。愼獨之爲居敬之要者。果如卿言矣。大抵宗廟朝廷之上。百僚之所環侍。萬目之所瞻仰。則此心自然莊肅。故威儀易攝。怠慢不生。而至於幽獨之中。隱微之際。易不如入宗廟臨朝廷之時。此固常情之所不免。予嘗加意於此等處。而卿言如此。可不益加勉勵乎。第愼獨之工。自外面觀之。則雖曰人所不知。而就裏面言之。則已所獨知者。却是此心已發之幾也。然則愼獨省察。固當屬之於已發之後。而與存養工夫。有所間焉矣。蓋敬底工夫。若只從敬字上做去。則旣沒把捉。着手不得。如又用力大重。則亦非涵養未發之意。明儒論平平存在。略略提撕者。儘爲持敬之本。而用工之要矣。德相曰。戒懼是統體工夫云者。朱子說。而後之學者。只是與愼獨。分動靜說。故統體之義不明矣。後來先正之說。發明此義甚力。而今聖敎及此。可見聖學之不汎然矣。不勝欽歎。然戒懼雖是統體說。而若合致中致和。靜存動察底工夫。對待說去。則不得不以戒懼屬未發屬靜。愼獨屬已發屬動。是以。以致中和條章句曰。自戒懼而約之云云。自謹獨而精之云云。此與上段曰。旣常戒懼。曰常存敬畏云者。旨義稍不同。自不得不分動靜對。況此於朱子大全書札中。亦有之矣。上曰。卿言。好矣。德相曰。經筵講規。玉堂官每俯伏進講。講讀之際。聲氣局促。文義奏達。因此亦不能盡意極論。蓋聞臣僚參謁之際。不必以伏地爲禮。我朝古規卽然。而間嘗於貞熹王后臨朝時。群臣不敢仰視。仍成規例云。至於講筵。則尤不必用此規。我朝先正諸賢。皆以坐講爲請。輒蒙許可。今亦令講官。一依此例坐講。以盡啓沃之誠。宜矣。上曰。以此出擧條。令玉堂知悉。可也。出擧條命書傳敎曰。東道陵幸時。雖欲展拜。每以日力之不贍未能。而歲一展拜。已亦有昨年下敎矣。予之曠謁園所。倏焉再閱寒暑。冞切霜露之感。十三日當詣永祐園展拜而來。雖是郊外。便同咫尺。儀衛比城內動駕。務從簡約。以除繁弊。以此分付畿營。凡係外方等待之節。竝依昨年下敎。切勿待令。道路亦從昨年例。由安樂峴。則又是部字內。雖地方官。勿爲待令事。一體。分付。隨駕百官。亦當待吏兵曹書啓。欲爲減省。各司飯供之節。一依城內動駕例。無或一毫貽弊京司及外邑吏民之意。申飭各司。至於橋梁。已念或爲部內民之弊。年前旣治安樂峴。則便送與景慕宮之日瞻門無異。其間別無更加修治之事。亦令京兆知悉。切勿藉此役民事。嚴飭。命書傳敎曰。點船申飭擧行者。欲除列邑吏民許久等待之弊也。昨聞點船。雖因特敎爲之。而藏穀則尙稽。至今貽弊多端云。若此則頃日使戶判。勿參次對。卽爲點船之意。果安在哉。事勢似有所以。殊非申飭之意。此後另加暢念。劃卽分倉入倉。俾爲如前事。分付戶曹。命退。諸臣以次退出。